A Magyar Közoktatás Radikális Reformjáról
(Vitairat)
Ennek a tanulmánynak az a célja, hogy minél élesebben, agresszívebben tárja fel a mai közoktatás – elsősorban a középiskolai oktatás – katasztrofális minőségi hibáit, az egyes emberekre (gyerekekre) és az egész társadalomra ható káros következményeit.

De nem vádaskodás a célunk.

A tanulmány egy nyilvános vitát szeretne elindítani. A problémákat ki akarjuk javítani, a zsákutcából kiutat szeretnénk találni. A tanulmány felvázol egy konkrét alternatív oktatási rendszert is. Nem abból a célból írjuk le ezt a rendszert, hogy mint lehető alternatívát fogadtassuk el, hanem hogy bizonyítsuk: vannak meggondolásra, vitára érdemes alternatívák. Nem elég károgni, hogy ez se jó és az se jó. Fel kell tárni az okokat, amiért a rendszer idáig jutott, le kell vonni az okokból a következtetéseket, és végül irányt kell mutatni a jövő felé.
A közoktatás a világon mindenhol válságban van, minden országban radikális reformra van (lenne) szükség. De a nyugati országok vannak annyira gazdagok, hogy megengedhetik maguknak a kisebb-nagyobb reformocskákat, a kísérletezést az alternatív iskolákkal és iskolázással (pl. home schooling
). Magyarország (a kulturálisan fejlett országok között) anyagilag olyan szegény, hogy ilyen javítgatásokra, próbálgatásokra, a reformok tologatására se ideje, se pénze: Radikális, mélyreható, azonnali reformra van szükség.
A következő évtizedek számunkra még elképzelhetetlen és felfoghatatlan társadalmi, gazdasági és technológiai változásokhoz fognak vezetni. Itt a globalizáció, jön a biotechnológia, a robotika, a nano-technológia
, az új orvostudomány és az új gyógyszertan. Talán ami a legfontosabb: jön a virtuális egyetem, teachware
 az interneten, a just-in-time
 tanulás. A tudás-alapú társadalom itt van. Ma! Magyarország a mai, teljesen elavult, az új követelményeknek semmilyen módon meg nem felelő közoktatási rendszerével reménytelenül bukásra, lemaradásra van ítélve ebben az új társadalomban.
Ugyanakkor egy radikális (és sikeres) reform Magyarországot és a magyar fiatalokat a világ élvonalába katapultálhatná. Most még lenne, még éppen lenne esélyünk az utolsó sorból az első sorba felküzdeni magunkat. De ehhez elhatározó képességre, bátorságra, nemzeti összefogásra, a lehetőségek felismerésére és kihasználására lenne szükség.
E tanulmány ezeknek a reformoknak a kiváltásához szeretne hozzájárulni.

A közoktatás menthetetlen válsága
A közoktatás menthetetlen válsága? Nem túl nagy szavak ezek? Persze köztudott, hogy bajok vannak a finanszírozással, a diákokkal, a tanárokkal, az iskolákkal, stb. De általános a vélemény, hogy ezek a problémák mind megoldhatók a mai szervezeti keretek között, egyenként, egymástól függetlenül.
Pedig nem! A közoktatás menthetetlen szerkezeti, strukturális válságban van, ami a mai szervezeti keretek között nem oldható meg. A problémák összefüggenek egymással, nem kezelhetők egymástól függetlenül és kihatásuk gyilkos a társadalom jövője szempontjából. Ami ma helyi iskolai problémának, néhány nehezen kezelhető nebuló esetének tűnik, az tíz év múlva jóvátehetetlen társadalmi problémaként fog megnyilvánulni.
A javulásra való reménytelenség, a kilátástalanság – és valljuk be, a szakmai gyávaság -okozza, hogy a selejt legkirívóbb eseteit se hajlandó – vagy képes – a pedagógus társadalom feltárni és elemezni:
· a felnőtt lakosság 20 százaléka gyakorlati analfabéta; 
· a diákok százezreit tanították 14 iskolaéven keresztül orosz nyelvre és ma csak néhány moszkvai ösztöndíjas tud oroszul; 
· a pályakezdők széleskörű munkanélkülisége: 10 évig tanultak olyan dolgokat, amikre az életben semmi szükségük sincs.
De ezek csak apró, külső jelei a sokkal mélyebben húzódó problémáknak. Én viszont a közoktatás igazán lényeges, a jövőnket elpusztító, legsúlyosabb társadalmi következményekkel járó strukturális problémáival fogok részleteiben foglalkozni, feltárom a problémák okait és szembeállítom azt, amit a közoktatás ma nyújt – vagy éppen nem is nyújt – azzal, amire a társadalomnak szuper-sürgősen szüksége lenne.
Mi vezetett a közoktatás válságához?
A közoktatás (szigorúan szervezési szempontból) ugyanolyan törvényszerűségeknek van alávetve, mint egy (hatalmas) üzleti vállalkozás. Egy szempontból viszont nagyon különbözik a közoktatás organizációja bármilyen más, speciális, kicsi vagy hatalmas üzleti szervezettől: nincs alávetve az üzleti élet kegyetlen haszon/veszteség ítéletének. A közoktatás két szempontból is állami monopólium:
1. Az ügyfelek (a szülők) nem választhatnak, kötelező a gyermekeiket beíratni (alávetni) az államilag szervezett egyetlen közoktatási szervezetbe. Nincs kiút: az egyházi iskolák is kötelesek az államilag előírt NAT
 szerint képezni a gyerekeket. A Magyarországon nagyon ritka „home schooling” is köteles a NAT szerint tanulni.
2. A közoktatás állami monopólium és nincs kitéve a kereskedelmi versenynek. A közoktatás működhet minőségileg olyan rosszul, ahogy akar: nincs alternatívája és nem lesz büntetve. A közoktatás működhet olyan költségesen, ahogy akar: nincs alternatívája, nincs összehasonlítási alap és nem lesz büntetve. Mind minőségi követelményeit, mind költségigényét maga a szervezet szabja meg saját maga számára.
A közoktatást pedagógusok szervezik és vezetik - „pedagógusok egy életre” – olyan pedagógusok, akik soha nem foglalkoztak semmi mással, csak pedagógiával
. Ezek a pedagógusok tűzik ki a közoktatás céljait, határozzák meg a célok elérésének módjait, és a célok elérésének mérési módszereit. A szervezet üzemeltetéséhez „korlátlan” anyagi források állnak a rendelkezésre. Egy ilyen organizáció szükségszerűen termelékenységi és minőségi degenerációhoz kell, hogy vezessen!
„Korlátlan” anyagi források alatt azt értem, hogy az igényelt finanszírozás nincs ellentételezve semminemű mérhető értéktermeléssel. A pedagógusok keményen dolgoznak a tevékenységük hasznosságába vetett hittel. Ez egy történelmi hit, amit pedagógus generációk adnak tovább pedagógus generációknak, és ami nincs alátámasztva semminemű racionális meggondolásokon alapuló, mérhető, a társadalom vagy közgazdaság számára termelt értéktöbblettel.
A közoktatás – mert állami monopólium – nincs alávetve a belső és külső változás követelményeinek. Nevetségesen kevés új eszköz vagy módszer került bevezetésre és alkalmazásra. Vegyük elő Karinthy: Tanár úr kérem-jét. Ez hitelesen leírja a 100 évvel ez előtti oktatás rendszerét (amilyen az Karinthy gyerekkorában volt). Megdöbbentő, hogy strukturálisan mennyire nem változott semmi:
· iskola van,
· osztály van,
· tanár van, aki tanít és magyaráz,
· hallgató van, aki hallgat,
· felelés van, a jó tanuló felel és a rossz tanuló felel (még a csonka-gúla is úgy 

áll ott, mint száz évvel ezelőtt!!!),
· tankönyv van, amiből tanulni kell,
· évvégi bizonyítvány van, amit meg kell magyarázni a szülőknek,
· bukott diák van, nyárvégi pótvizsga van,
· érettségi van (tavaly óta kettő is).
Megdöbbentő, hogy száz év alatt mennyire nem változott semmi. A NAT valószínűleg csak abban változott, hogy folyamatosan növelték (a legújabb tudományos felfedezések tükrében) a kötelező tananyagot, de semmit se töröltek. Egy gondolkozó ember nem tudja, hogy sírjon-e vagy nevessen, amikor megtudja, hogy az érettségi kötelező olvasmány a Jókai: Az új földesúr helyett Jókai: A kőszívű ember fiai lett. A közoktatás reformja á la Hongrie…
Száz év alatt a világ megváltozott. Két világháború jött és ment; kommunisták és fasiszták jöttek és mentek; a tízgyermekes nagycsaládból (nagybácsikkal és nagynénikkel, huszonöt unokatestvérrel) egy-két gyermekes kiscsalád, egyedül nevelő szülő, ötven százalékos válási arány lett.

Vegyük elő újra Karinthy-t, nézzük, mivel fejeződik be az első kroki: „Na, mi az ifiúr, maga még az ágyban van?” Karinthy diákját a háztartási alkalmazott keltette fel! Ez az iskolarendszer egy szűk polgári kör igényeinek kielégítésére szolgált, ahol szobalány volt, délután jött a „Fräulein”, hogy német szóra tanítson és a zongoratanárnő, hogy a Für Elise-t klimpírozzák. Karinthy diákjánál rendesen kellett viselkedni az étkezésnél, a szülők magázták egymást, és ha vita lett volna, akkor jött a „nicht vor dem Kind”
.
Kimondatlan, de egyértelmű megállapodás volt: A család nevel, az iskola oktat.

Boldogok lehetünk, hogy ma a közoktatás egyetemes és ingyenes, az esélyegyenlőség univerzális. Bárki fiából-lányából lehet osztályvezető főorvos, marketing-menedzser, akkor is, ha reggelente nem a szobacica keltette, akkor is, ha a szülők nem magázták egymást, sőt.
Száz év telt el és a világ megváltozott. Nyilvánvaló, hogy a család nem tud a nevelési követelményeknek megfelelni. Az iskola viszont sem szervezetileg, sem módszertanilag nem változott: Még ha nominálisan át is vett nevelési feladatokat, ezeknek nem tud eleget tenni.
Az eredményekkel mindnyájan tisztában vagyunk: A társadalom erkölcsi lepusztulása, a (tanult) emberek eldurvulása szóban és tettben, a szocializálódás hiánya, az egymás közötti viselkedés szabályainak nem ismerete, nem- vagy hamis alkalmazása.
A közoktatás az emberek szocializálásának kérdésében teljesen felmondta a szolgálatot. Ez nem az egyes emberek, pedagógusok hibája, hanem az alkalmazott rendszeré. Egy önmeghajtó, önirányító, önellenőrző rendszer külső, „korlátlan” finanszírozással nem tud és nem fog változni a környezetének a követelményei szerint. A baj az, hogy a rendszer hiányosságai 15 éves időeltolódással éreztetik hatásukat, és még akkor sem utalnak egyértelműen a problémák okaira.
Egy időre elhagyom a közoktatás hiányosságainak tárgyalását, de később még vissza kell térnünk a kérdésre. A mélyben további, még súlyosabb problémák rejlenek.
Mielőtt a témával tovább lépnék, három keretfeltételt szeretnék röviden tárgyalni. Ezt a három tételt olyan fontosnak tekintem, hogy számomra meghatározzák egy újraépítendő közoktatás határait, organizációs lehetőségeit. Mind a három pedagógiai tételt szélesen tárgyalták a nemzetközi irodalomban, és a tételek, ha nem is univerzálisan, de nagyon széleskörűen ismertek: úgy is, mint helyes, úgy is, mint nagyfontosságú tételek.
 A reform három fejlődés-lélektani keretfeltétele
1. Window of opportunity: a lehetőség ablaka kinyílik és becsukódik.
Már közhelynek számít az a tény, hogyha egy csecsemő egyik szemét egy éves korában három hónapra letakarják, akkor a kötés levétele után normálisan fog ugyan látni, de soha többé nem alakul ki a térlátása. 
Vannak az egyedfejlődésben windows of opportunity-k, fejlődési ablakok, amik a fejlődés folyamán egy bizonyos ponton kinyílnak. Ha a körülmények megfelelőek, akkor egy bizonyos fejlődési lépés megtörténik. Ha a körülmények nem megfelelőek (nincs két szem a térlátás kialakítására), a fejlődési lépés nem történik meg, az ablak becsukódik, a lehetőség örökre elvész.
Csak az embrionális fejlődés fejeződik be a születéssel. Az egyedfejlődés tovább tart a huszonvalahányadik évig. Ez a fejlődés ilyen lehetőségek ezreinek nyílásával és csukódásával zajlik le. A természet nem pazarol; amire nincs szükség, nem fejleszti ki. Léteznek fejlődési sorozatok, ahol, ha egy lépést kihagyunk, a többi lépésre már esélyünk se lesz.
Sok (a legtöbb?) fejlődési esély nem fekete/fehér, mint a térlátás esetében. Sok kihagyott fejlődési esélyt később be lehet pótolni, de sokkal nehezebb körülmények között, sokkal több erőfeszítés, munka és kínlódás árán. Az arányok nagyon rosszak: azokat a képességeket, amiket a fejlődés megfelelő pillanatában kevés munkával, szinte erőfeszítés nélkül elsajátíthatunk, később ezerszeres vagy még nagyobb erőfeszítés útján tudunk csak elsajátítani. Ez a tény a való életben sokszor azt jelenti, hogy bár a lehetőség ablaka nem zárult be teljesen, de a képesség elmulasztott, későbbi kifejlesztésére már gyakorlati okokból sincs lehetőség.
Ezeket a fiziológiai tényeket a mai közoktatás teljesen figyelmen kívül hagyja (bár ezt tagadja). Hivatalosan azt állítja, hogy képességeket fejleszt, de gyakorlatilag tényeket közöl és a tények közlése közben – véletlenszerűen – bizonyos képességek is kialakulnak – vagy éppen nem.
Az új közoktatási rendszernek az egyedfejlődés minden lépesében a megnyíló lehetőségek ablakain kell lovagolnia, a lehetőségek folyamatos és állandó kihasználásával.

2. Az emberi kreativitás kora: 20-tól 30 évig

Nemzetközi megdöbbenést és megütközést okozott tíz évvel ezelőtt az a hír, hogy az ember, a homo sapiens, csak a 20. és 30. éves életkora között képes igazán kreatív, új gondolatokra. Einstein 30 évesen letette a speciális relativitás elméletet az asztalra, utána pedig – mint életrajzírója írta – elmehetett volna horgászni: Soha többet semmi újat nem produkált.
Ez nem azt jelenti, hogy kutatóknak 30 év után nincs értékük! Nagyon is van, hiszen az igazi fejlődés nem csak nagy gondolatokból áll, hanem sok-sok kis lépésből, bizonyításból, kísérletből, ahol a 30 évnél idősebb kutatók tapasztalata, belátása, rutinos munkája elengedhetetlen. Új, nagy felfedezéseket is tesznek ilyen korban: ha sok, egyéni felfedezés vízből kiálló hegycsúcsokként, lassan körberajzolja a víz alatti új kontinenst, a rutinos, idős kutató hirtelen összeköti a hegycsúcsokat és leírja az új felfedezést.
De igazán új útra, kreatív gondolkozásra csak a fiatalok képesek. Ott, ahol a kutató társadalom egy évtizede egyhelyben topog, mert nem tud keresztültörni egy érthetetlen, de létező természeti akadályon, ott a fiatal, az eddigi vitáktól nem befolyásolt agy hirtelen hátat fordít az egész társaságnak és egy új úton megindulva, bele se ütközik az addig átjárhatatlan akadályba.
Megdöbbenést és megütközést azért okozott ez az új felismerés, mert a tudományos képzésünk teljesen arra épül fel, hogy a fiatalok, akik tudományos munkára készülnek, végigfutják a sok évig tartó egyetemi tanulmányokat, doktorandusok és poszt-doktorandusok lesznek, fellowshipeken vesznek részt, mielőtt lehetőséget kapnának az önálló munkára. Ezt a lehetőséget legtöbben először 27-28 éves korukban kapják meg, amikorra viszont az új felismerés szerint már kiégett a lámpa.
Ez az új felismerés – és további meggondolások is – arra vezettek, hogy az új közoktatásnak csak az egyedfejlődés végéig (19 éves korig) kell felelősséget vállalnia az egyed fejlődéséért
.
3. Zone of Proximal Development: a következő fejlődési lépés iránya
Vygotsky szovjet pedagógus dolgozta ki az 1930-as években a Zone of Proximal Development elméletét. Sajnos munkásságát csak oroszul publikálta, a „világ” nem vett róla tudomást, sőt, elmélete a Szovjetunióban is feledésbe merült. Gondolatait az utóbbi években újra felfedezték, dolgozatait kiadták angol fordításban, és elméletének igazságát a gyakorlatban bizonyították.
Az egyedfejlődés nem egyenletes lépesekben, minden irányba egyformán halad előre, mint egy folyamatosan felfújt léggömb. Ellenkezőleg, különböző irányokban hirtelen nyílnak meg optimális fejlődési lehetőségek primitív, egyszerű, minimális képességekre. A gyermek teljes érdeklődése ebbe az irányba fordul, ennek az egyetlen képességének a fejlesztésére fordítja minden energiáját. 
Több ilyen képesség kifejlesztése után hirtelen képessé válik az egyes képességek összekapcsolására egy magasabb szintű, komplex funkcionalitásra. Ekkor kezdődik egy fajta platform stabilitási folyamat, aminek a folyamán a több, egyszerű képességből összeépített funkcionalitást gyakorolja, amíg biztos nem lesz az alkalmazás helyességében.
Vygotsky elmélete szerint az egyedfejlődés minden területen (kognitív, motorikus, szocializálódási) ezen a módon zajlik le: hirtelen megnyílnak a gyors fejlődés lehetőségei az abban a pillanatban érvényes Zone of Proximal Development (ZPD) irányába, és az egyes fejlődési képességek magasabb funkcionális platformokon integrálódnak a már megszerzett képességekkel.

Ez az elmélet a következő fontos pedagógiai problémákhoz vezet:

· Lehet ugyan valakit nevelni és oktatni más irányba is, mint amerre a pillanatnyi ZPD mutat, de ez a tanuló figyelmetlenségébe, érdektelenségébe és értetlenségébe ütközik. A tanítás teljesítménye, minősége és fenntarthatósága
szenved alatta.
· Pszichológiai analízissel, egyéni tanuló-pszichiáter együttműködéssel ki lehet ugyan mutatni, hogy hol áll a pillanatnyi ZDP, de ez a ZDF gyors vándorlása miatt gyakorlatilag nem járható út.
· „A tanulók tanuljanak, amit akarnak” jellegű kísérletek
 sem vezettek eredményre, mert a tanulók maguk sincsenek tudatában, hogy éppen merre jár a ZDP-jük. Ők csak azt tudják határozottan és azonnal megmondani, hogy az a téma, amivel a tanár próbálkozik, biztosan nem érdekli őket…
Az elmélet nem azért fontos, mert hogy biztos és gyors utat mutatna az eredményes zseni-képzéshez, hanem mert rámutat az osztályban-tanítás lehetetlenségére, magyarázatot ad az osztályban-tanítás elképzelhetetlenül alacsony hatékonyságára.
A közoktatás szervezetének újraépítése
Meggyőződésem, hogy a közoktatást hagyományos reformokkal, további pénzek belepumpálásával, szervezeti változtatásokkal nem lehet a válságból kivezetni, nem lehet a modern társadalom követelményeinek kielégítésére kényszeríteni. Radikális lépésre van szükség: egy alapjaiban, elveiben új, szervezetében újonnan felépített, új közoktatásra van szükségünk. A régi (mai) közoktatási rendszer, az iskolai rendszer pedig meg fog szűnni.
Hogyan járjunk el egy válságba került szervezet újraépítésénél? A következő lépéseket kell gondosan, egyiket a másik után, figyelembe venni:
1. Mi a végső cél? Az sem baj, ha irreálisnak tűnik, de mi a legtávolabbi, a maximális célunk?

2. Bontsuk részleteire a végső, idealizált célkitűzésünket. Mik azok a konkrét, egyes, elérhető részcélok, amiket meg kell valósítanunk, ha a végső célt el akarjuk érni?
3. Hogyan, milyen módszerekkel, milyen organizációval (organizációkkal) tudjuk elérni az egyes, megvalósítható részcélokat?
4. Milyen akadályok (pénzügyi, jogi, technológiai, szervezeti) állnak a részcélok elérésének útjában? Hogyan tudjuk ezeket az akadályokat legyőzni, az útból elhárítani?

5. Milyen integrált szervezetre és milyen organizációs folyamatokra van szükség, hogy a részcélokat is elérhessük, és az akadályokat is el tudjuk hárítani?
6. Milyen forrásokra (pénz, szakértelem, technológia) lesz szükség a szervezet üzemeltetéséhez?
7. Hogyan lehet a meglévő szervezetet átvezetni az új szervezetbe?

Fontos megjegyezni, hogy a hetedik pontig a meglévő organizációt szigorúan figyelmen kívül kell hagyni. A legáltalánosabb hiba, hogy a tervezők már korábbi pontoknál azon kezdenek gondolkozni, hogy miként menthetnek át tapasztalatokat, befektetetéseket, épületeket, technológiai berendezéseket az új organizációba. Az efféle gondolatok tönkreteszik az egész tervezési folyamatot.
Ezt a módszertani eljárást szeretném felhasználni a közoktatás egy új modelljének a felépítésére. Ismét hangsúlyozni kívánom, a tanulmány célja nem egy realizálható vagy realizálandó modell felépítése, hanem szembeállítása a ma működő közoktatási rendszerrel. Rá szeretnék mutatni a közoktatás további félelemkeltő hiányosságaira, és bizonyítani szeretném, hogy léteznek vitára érdemes alternatívák.
Hogyan kell a közoktatást újjáépíteni?
A fenti hét pontot használom fel az új közoktatási rendszer felépítésére. A rendszert – egyre nagyobb részletességgel - úgy fogom leírni, ahogy az már teljes funkcionalitásában működne működési időszakának a közepén, mondjuk a 14 éveseknél. Azokkal a lényeges és nagyon kényes kérdésekkel, hogy miként lépnek be a gyerekek a rendszerbe, hogyan hagyják el a rendszert az érettségük teljén, és hogyan vezetjük át a mai rendszert az új rendszerbe, részletesen foglalkozom a rendszer leírása után. Beleillesztem az új rendszert a már ma előre látható technológiai, gazdasági és társadalmi fejlődésbe.
A közoktatás célja

Mi a végső cél? Az sem baj, ha irreálisnak tűnik, de mi a legtávolabbi, a maximális célunk?

Kiinduló elvem, hogy minden ember egyéni, különbözik minden más embertől és ebben az egyéniségében értékes. Igen, fontos, hogy magyar, hogy katolikus, de a legfontosabb, hogy ő a Szabó József, az első, az utolsó, a soha vissza nem térő Szabó József.
Meggyőződésem szerint a közoktatásnak az a célja, hogy ezt a Szabó Józsefet teljes potenciáljával kibontakozásra segítse. Ne legyen a Szabó Józsefnek egyetlen olyan képessége, egyetlen olyan tehetsége, egyetlen olyan adottsága sem, ami egyedfejlődése közben elvész. 
Ebbe a meggyőződésbe nagyon is beletartozik, hogy nem mindenki egyformán tehetséges, nem mindenki egyformán ügyes és nem mindenki egyformán erős: mindenkinek joga van valamilyen területen kevésbé tehetségesnek vagy ügyesnek vagy erősnek lennie. De ebbe a meggyőződésbe az is nagyon beletartozik, hogy ha valaki az egyik területen kevésbé tehetséges, az nagyon tehetséges lehet egy másik területen: ezt a különbözőséget kell az oktatásnak kibontakozáshoz segítenie!
Ha 19 éves korában így - minden lehető képességét maximálisan kifejlesztve - állítjuk a felnőtt élet induló pontjára, minden lehetőséget megadtunk neki, hogy jó magyar, becsületes, sikeres és boldog ember legyen.
Tétel: a közoktatás célja a diákok egyéni potenciáljának maximális kifejlesztése (Bármennyire irreális is ez a célkitűzés).
Két következményét szeretném ennek a célkitűzésnek különösen kiemelni:
1. A mai közoktatás uniformizálja a gyerekeket. Az osztályban történő tanítás bünteti a tehetségeseket, mert visszafogja őket, nem engedi a tehetségük kibontakozását; és bünteti a tehetségteleneket, mert olyat követel, amit éppen akkor nincs lehetőségük teljesíteni. A mai közoktatás egy uniformizált szűkületen, az érettségin passzíroz keresztül minden gyereket.
2. Ez a célkitűzés a diákokat mint egyéneket kezeli, testi és lelki adottságaikkal, családi és környezeti behatásaikkal együtt. Ez a célkitűzés érvényes a fiúkra, a lányokra, a cigányokra, a törökökre, de ugyanúgy a testileg-lelkileg vagy társadalmilag hátrányos helyzetűekre is. Ezt azért is lényeges megjegyezni, mert a mai közoktatás – éppen az uniformizálása miatt – képtelen a másságot eltűrni és nehézségei vannak a kisebbségek integrációjával.
A cél elérésének feltételei

Bontsuk részleteire a végső, idealizált célkitűzésünket! Melyek azok az egyes konkrét, elérhető részcélok, amiket meg kell valósítanunk, ha a végső célt el akarjuk érni?

A végső célt, a tökéletes fiatal embert (férfit vagy nőt) képességeinek kifejlesztésében négy szempontból szeretném megközelíteni (e szempontok sok helyen átfedik egymást):
1. Testi fejlődés
2. Lelki fejlődés
3. Értelmi képességek és tudás kifejlesztése
4. Szocializálódás: társadalmi, együttélési képességek kialakítása és fejlesztése.

Ha ebben a négy pontban el tudjuk érni, hogy a gyermek minden képességét, adottságát, teljes potenciálját ki tudja fejleszteni, akkor a távoli, idealizált célt is el fogjuk érni.
Testi fejlesztés
Az ember testből és tudatból áll. Nincs azon vita, hogy testünk egy állati test, ami ugyanolyan egyedfejlődésen megy keresztül, mint minden állat kölyke. Nincs vita azon se, hogy testi fejlődésünk szoros kapcsolatban van szellemi, értelmi fejlődésünkkel.
A mai közoktatás nem vette át a társadalmi nevelést, a szocializálást a családtól. De a legsúlyosabb mulasztása, hogy nem vállalta magára a rábízott gyerekek testi nevelését sem.
Száz évvel ezelőtt (Karinthy és a Pál utcai fiúk idején) nem volt feladata a testi nevelés. Száz évvel ezelőtt volt grund és Füvészkert, cserkészcsapat és teniszklub, vagy a hatevezős (az úrifiúknak). Hatvan évvel ezelőtt én még minden nap fára másztam. Azóta eltelt hatvan év, meg száz év, a világ, a társadalom, a környezet megváltozott, (nincs grund, Füvészkert vagy cserkészcsapat, de van napi öt óra tévé-nézés és hat óra számítógépezés, csetelés és szörfölés), de a közoktatás nem változott: heti két és fél óra testnevelés.
Valakinek át kell vállalnia az új nemzedék testének egészséges fejlesztéséért a felelősséget. A kérdés szuper-sürgős, mert a gyerekek egészségi állapota katasztrofálisan rossz. Soroljam fel, hogy a középiskolások hány százaléka túlsúlyos, diszlexiás, hiperaktív, szenved bipoláris szindrómában vagy asztmában, allergiában, löttyedt izomzatú és máris sérült a gerince!!? Ezt mindenki tudja, de mindenki hallgat róla.
Az erőnlétük legutolsó országos felmérése szerint az iskolások 60 százaléka „gyenge”, vagy „nagyon gyenge”. Egy szörnyű negatív spirálban vagyunk, individuálisan is és a társadalom teljességében is. Aki ma „gyenge”, az hamar elfárad és hogy ne fáradjon el, inkább kevesebbet mozog, és holnap a „nagyon gyenge” csoportba fog kerülni.
Az új ember a plázában még eltolja a bevásárló kocsit, de a ház körül a minimális feladatokat sem képes elvégezni. Az új ember nem tud egy bútort eltolni, egy ajtót kiemelni a helyéből. Az új ember ügyetlen és ki van téve balesetveszélyeknek: A lábára ejti a vasalót, eldől vele a létra, az Ikea-bútor összeszerelése közben rálép a saját kezére.

Vádolok: az iskola teszi tönkre a gyerekeket!

Láttam egy kismamát, aki három kisgyerekkel próbált sétálni, de nem bírt velük: az egyik egy kutya-piszkot próbált felvenni, amikor a másik a bokor alá dugta a cuclisüveget, a harmadik pedig a gyerekkocsi mozgó küllői közé próbálta dugni az ujját. Olyanok voltak, mint három kis huncut perpetuum mobile…
Nincs olyan tanítónéni, aki harminc darab hatévest menedzselni tudna. Az első feladat, amit meg kellene tanulniok, hogy órákon keresztül nyugodtan üljenek a padokban, ne beszéljenek, és ne mozogjanak. A legfontosabb, hogy ne mozogjanak. És mert kicsik és befolyásolhatók, hát megtanulják ezt a tanító nénitől. Először nem mozognak, aztán már nem is akarnak mozogni, és később, az iskoláztatás eredményeképpen már nem is tudnak mozogni! A harmadik osztályban ott ül harminc lejárt, kikapcsolt, döglött perpetuum mobile…
Aki volt osztálykiránduláson, az tudja, mit mondanak a hangadók:

· „Ne menjünk fel a kilátóba, maradjunk itt a fagyizónál…”

· „Ne másszunk fel a várromhoz, inkább üljünk fel a kisvasútra…”

Kerülnek, utálnak minden erőfeszítést, minden fáradságot, minden kihívást!

Kinek a feladata helyrehozni, amit az iskola tönkretesz? 

· Gondoskodjanak róla maguk a gyerekek? Hiszen nem is tudják, hogy mit kell tenniük! Nincsenek is lehetőségeik (pár nyomorult, rossz szagú konditerem…).
· A család? Se ideje, se tudása, se lehetősége.

· Az egyházak? Nem a testi nevelésre irányul a figyelmük.

· A katonaság? Eltöröltük a sorozást; de különben is, már évek óta szinte senki sem volt szolgálatra alkalmas…
· Azok a xxxxxx-ek, akik saját üzleti érdekükből élsportolót akarnak belőlük formálni, és reménytelenül tönkretesznek testileg-lelkileg még fejletlen gyermekeket?
Tétel: Az új közoktatási rendszernek teljességében át kell vállalnia a felelősséget a következő generáció helyes testi fejlődéséért.
Hogyan?
Arra számítok, hogy a gyerekek hetente öt napon, napi tíz órában, a nyolcadig évüktől a tizennyolcadik évükig az új rendszer irányítása alatt állnak majd. Nem számolok „pihenő idő”-vel, szórakozással, játékkal, mert ezekre csak az osztálybantanítás kényszerrendszerében van a gyerekeknek szüksége, hogy kipihenjék magukat az iskola természetellenes, rájuk kényszerített viselkedési formái után. De az új szervezetben nem lesz kényszer, amit ki kellene pihenni, kompenzálni - ez maga a normális élet lesz.
A helyes testi fejlődésük érdekében az idejük felét, 50 százalékát, változatos és rendszeres sportolással fogják tölteni.
Bizonyos időszakokban csak sportos tevékenységgel foglalkoznak: 10-10 nap biciklitúra tavasszal és ősszel. Egy-egy hét sítábor a tél elején és végén, egy hét kajaktúra és egy hét balatoni vitorlásverseny nyáron. Többnapos hegymászótúra (kötéllel és mászóvassal) ősszel.
Ezek mellett, a közbeeső időszakokban, napi 3 óra rendszeres sportedzésen vesznek részt. Nem csak egy sportból, nem élsportolókat nevelünk. A tíz éves időszak alatt, mindenkinek 50 különböző sportágat kell amatőr-versenyzői színvonalon elsajátítania. Hivatásos edzők vezetik be, tanítják az egyes sportágak hogyanját és mikéntjét, és állapítják meg, hogy az illető diák mikor jutott el a számára elérhető maximális teljesítményig.
Nem versenyzünk egymással, nincs első és második. Az edző meg tudja állapítani, hogy ki mikor érte el a számára lehető legjobb teljesítményt vívásban, toronyugrásban, szinkronúszásban vagy diszkoszvetésben. Amikor végzett ezzel a sportággal, kiválaszthat (ki kell választania) egy másikat. 
A kora, testi alkata, neme, esetleges testi fogyatékossága szerint kap egy menüt lehetséges további sportágakból. Szeretnél a váltófutás után távfutással próbálkozni? Vagy valami egész mást? Vívás? Pisztolylövészet? Sziklamászás? Kis színes prospektusok állnak a rendelkezésére a különböző sportágak előnyeiről, nehézségeiről. Megbeszéli a lehetőségeket a mentorával, eldönti, hogy mi legyen a következő kihívás és jelentkezik. Megkapja az edzések helyét, idejét, az edző nevét – és mehet.
Két hétig, két hónapig, ameddig szükséges, naponta három órában ezzel a sporttal foglalkozik. Ha elsajátította, keres egy újabb kihívást.

Hogyan, milyen módszerekkel, milyen organizációval (organizációkkal) tudjuk elérni az egyes megvalósítható részcélokat?
Az infrastruktúrára ma is van példa, csak ki kell őket megfelelően építeni. Vannak sportuszodák, atlétikai sportpályák, vívótermek, korcsolyapályák, csónakházak. Vannak edzők, szakemberek. A kivitelezhetőség csak mennyiség és minőség kérdése. Egy központi számítógép-rendszer (erre még kitérünk később) koordinálja az elérhetőségeket, az edzések órarendjét, a gyakorláshoz rendelkezésre álló infrastruktúrát. A szükséges ruházatot, sporteszközöket az edző (az állami közoktatás) kölcsön formájában bocsátja rendelkezésre.
Milyen akadályok (pénzügyi, jogi, technológiai) állnak a részcélok elérésének útjában? Hogyan tudjuk ezeket az akadályokat az útból elhárítani, legyőzni?
Három ellenvetés azonnal felmerül:

1. Ki finanszírozza ezt a luxusorganizációt? Tízezer diáknak vívóterem, edző, sítábor (feltehetőleg a hegyekben, külföldön), biciklitúra, lőterem?
Igen, ha az új közoktatási rendszer magára vállalja a diákok testi fejlesztésének költségeit (amit ma senki se finanszíroz), akkor annak nagyon jelentős anyagi következményei lesznek. Ennek ellenére az új közoktatási rendszer a maga teljességében kevésbé lesz költséges, mint a mai. A mai iskolák fenntartásából uszodákat fogunk tudni fenntartani, a mai latintanárok helyett vívó-edzőket fogunk alkalmazni (lásd később).
Ugyanakkor ne felejtsük el, hogy minden erre a célra kiadott forint tízszeresen fog visszatérülni a következő generáció egészségügyi pénztárában.

2. A dolog az önkéntességen alapul. Mi lesz, ha valakinek nincs kedve, nem akar se ugrani, se futni, se bukfencezni?

Ez eset nem fog bekövetkezni. Mindenki, akit ismer, ezt teszi. Ez a normális. Ő maga is mindig ezt tette. A teste hozzá van szokva a napi edzésekhez, a teste meg fogja követelni a további edzéseket! Pont ez a lényeg: aki így nőtt fel, az egész életében egészséges marad, a munka mellett is rendszeresen fog sportolni, a teste szenvedélyesen meg fogja követelni a rendszeres mozgást.
Az egyetlen lehetséges probléma, hogy valaki annyira beleszeret egy sportba, hogy mindenképpen csak ezzel akar foglalkozni. Versenysportoló szeretne lenni, ez az élete, a karrierje. De egészségügyileg nagyon helytelen, hogy valaki a teljes testi kifejlődése előtt kitegye magát a versenysport követelményeinek.

3. Miért kell ötven sportág? Miért kell valakinek pisztollyal célba lőni, ha szoftverfejlesztő lesz és soha, senkire sem akar lődözni?

A pisztolylövés nem azt jelenti, hogy ráfogjuk a pisztolyt a célpontra és elsütjük. A pisztoly lassan mozog a cél felé, 800 ezredmásodperccel a helyes pozíció előtt kell kiadnia az agynak a parancsot a ravasz meghúzására, a visszalökés kompenzálására, stb. A pisztolylövés elsajátítása közben a test egy komplex koordinációs folyamatot gyakorol be és tanul meg, ahol az agy, az idegek, az izmok, és az egyensúly összehangolódik.
Másik példa. Normális körülmények között a tüdőnk tíz százalékát használjuk: karosszékben tévénézéshez így is elég oxigénhez jut a testünk. De aki fiatalkorában, testi fejlődése közben nem használja ki rendszeresen tüdejének száz százalékos kapacitását, annak ez a lehetősége nem is fog kifejlődni. Igen, a tüdő ott lesz, látszik az átvilágításnál, csak nem tud úgy oxigént felvenni, mint egy normálisan kifejlődött szerv. Az ilyen felnőtt, ha fut a villamos után, kapkodva liheg. De hiába tölti meg teljesen, száz százalékosan a tüdejét levegővel, az már nem képes felvenni a szükséges oxigént. Amire nincs szüksége egyedfejlődés közben a testnek, azt nem fejleszti ki.
Megint másik példa. Távfutásnál hatalmas energiamennyiségre van szükség, hosszabb időn keresztül. A futás tanulásánál, tréning közben tanulja meg a szervezet, hogy ezt az energiát hogyan tudja fokozatosan, lépésekben felszabadítani:
· először az izomsejtekben meglévő ATP
-t használja fel,

· utána a sejtek között, az izomszövetben tárolt zsírt kezdi elégetni,

· legvégén a szervezet rejtett tartalékait emészti fel,

de úgy, hogy az életfontosságú szervek (szív, agy, stb.) működése ne legyen veszélyeztetve. Ezt a fejlődő szervezetnek a gyakorlatban kell megtanulnia, begyakorolnia. Ha valaki ezt fiatal korában nem gyakorolta be és felnőtt korban hosszabb futásra – vagy más intenzív erőfeszítésre – kényszerül, biztos lehet a szívrohamban, a testi összeomlásban.
Ezek mind windows of opportunity fejlődési lépések. Akinek a teste, szervezete nem tanulta meg a fejlődés bizonyos fázisában bizonyos koordinációs feladatok elvégzését, bizonyos izmok kifejlesztését, bizonyos kapacitások kihasználását, annak a szervezete végleg elveszíti ezeket az opciókat. Egy nem használt izom elgyengülhet, de ott lesz és megerősíthető, ha szükség van rá. Egy soha ki se fejlesztett izmot felnőtt korban már nem lehet odavarázsolni.
Ha pedig valaki bebizonyítja, hogy egy bizonyos sport, mondjuk a strandlabdázás, semmivel sem járul hozzá az egyedfejlődéshez, azt a sportot boldogan töröljük a listáról.

Lelki fejlődés
Már azzal is nehézségem van, hogy az egzakt definícióját megfogalmazzam, mit is értek lelki fejődés, fejlesztés, érés alatt.

A tagadásos definíció az lenne, hogy olyasvalami, ami az emberben megvan (de egyetlen állatfajtában se), ami se nem a testi, se a kognitív, se a szocializálódási képességekhez nem sorolható.
Pozitív körülírás az lehetne, hogy a szépség, jóság, finomság utáni vágy, annak elismerése, értékelése; a csúnyaság, az olcsóság, a giccs, a durvaság felismerése, elítélése, kerülése.

Feltételezem, hogy mindenki egyetért velem, hogy fontos lenne az emberekben az ilyen képességeknek a kialakítása. Három pontot szeretnék tisztázni:
1. Ezek a „lelki” tulajdonságok nem automatikusak, nem velünk születtek. Hajlandóságaink talán vannak rájuk, de csak a környezet pozitív ráhatására alakulnak ki bennünk: tanítani, fejleszteni kell őket. 
2. De jure ez a fejlesztés szigorúan a család feladata. Durva, lelketlen szülők talán szeretnék, ha az utódaik is olyanok lennének, mint ők, így nem válnának számukra érthetetlen, idegen, finom lelkű felnőttekké (Lásd Huckleberry Finn: „különb akarsz lenni apádnál?”).
3. De facto ez a fejlesztés a közmédia feladata lenne. A kommerciális alapokon nyugvó média ezt a feladatát nem tudja végrehajtani, az anyagilag legolcsóbb, tartalmilag legprimitívebb, legigénytelenebb programokat szállítja.
Az én álláspontom a következő: kiszélesítettük a középosztályt. Ma Magyarországon mindenki a középosztályhoz tartozik, senki sem akar, senkinek sem kell a középosztályon kívül rekednie. Az univerzális középosztály által finanszírozott közoktatásnak e középosztály ideáljait, értékeit, kultúráját kell az új nemzedékben újratermelnie.
A lelki nevelést nagyon szélesen fogom fel. Ide tartoznak:
· Testi szépség: korrekt tartás; sikkes, ügyes mozgás; szép járás; magabiztos fellépés.

· Az önkifejezés szépsége: korrekt, helyes beszéd; társaságban, mások előtt, fellépéskor zavartalan, magabiztos önkifejezés; durva szavak, káromlások kerülése, aktív elítélése.
· Társadalmi korrektség: exhibicionizmus, hangoskodás, mások túlordításának; jogtalan társadalmi előnyök megszerzésének (tolakodás) és jogosan megszerzett társadalmi előnyök túlzott felmutatásának (felvágás, dicsekvés) elítélése, kerülése.
· Természeti szépség felismerése, elismerése, szeretete. A szép test (saját és másoké), öltözet, környezet elismerése; a piszkosság, a rombolás, barbárság kerülése, elítélése.

· Művészeti szépség felismerése, aktív felfogása, élvezete. A giccs, az olcsóság, a bóvli felismerése, kerülése.
Ezen meggondolások alapján az oktatási tartalomhoz, - mint fentebb, a testi fejlesztésnél - projektek formájában hozzátartozik a tánc, a színház (versmondás, fellépés) és a zene aktív gyakorlásának tanítása; a képzőművészetek passzív élvezetének oktatása.
Mint a sportolásnál, „projekteket” ajánlunk, amikben önkéntesen lehet részt venni. A diák dönti el – a mentorával közös megbeszélés, a mentor tanácsainak meghallgatása után – hogy népi tánchoz vagy baletthez, körtánchoz vagy tangóhoz van-e inkább hajlandósága. Ugyanígy választhat egy széles menüből: amatőr színpadi előadásban vagy versmondási, mesemondási versenyben szeretne-e inkább részt venni.
Ezeket a projekteket is – mint a sportnál a szakértő trénerek – hozzáértő projektvezetők támogatják, irányítják, a diákok messzemenően önálló részvétele, a projektek szabad alakítása mellett.
Ilyen projektek már ma is léteznek: múzeumok, könyvtárak, klubok lelkes munkatársai szervezik őket. Ezek a projektek a közoktatás szerves részét kell, hogy képezzék. Nagyságrendileg több, változatosabb és pénzügyileg jobban támogatott projektre van szükségünk, mint ami ma – legtöbbször privát kezdeményezés alapján, ad hoc – a diákok rendelkezésére áll. 

Nincs alapom rá, de én az önállóan produkált zenének hatalmas személyiség- és közösségformáló képességet tulajdonítok. Kevés az olyan család, amely gyermekei zenei képzését magára vállalja. A demokrácia követelménye, hogy azt a hatalmas társadalmi előnyt, amivel a zenei nevelés egyes kiválasztott, szerencsés gyermekeknek az életéhez és személyes boldogságához hozzájárul, minden gyermek számára elérhetővé tegyük.
Ez is egy windows of opportunity-kérdés. Zeneiséget, zenei hallást csak gyermekkorban lehet kifejleszteni; később, felnőttkorban ez a lehetőség elvész, többet nem lesz kifejleszthető.
Minden gyermek alapos és magas szintű zenei oktatást fog élvezni a közoktatásban való részvételének teljes ideje alatt. Az oktatás eredménye:
· képes lesz egy hangszer zenekari szintű használatára,
· kotta olvasására (a zene élvezetére, kottaolvasás alapján),
· kotta írására (zene, dal lekottázására hallás után).

Tisztában vagyok vele, hogy ennek az eredménynek az eléréséhez nagyon alapos, nagyon idő- és munkaigényes képzésre lesz szükség.

Kognitív képességek kifejlesztése és szocializálódás: munka-projektek

Romokra akarok építeni: először szeretném lerombolni a mai közoktatás módszertanát és eredményeit, hogy aztán a romokkal szembeállíthassam egy új organizáció várható előnyeit.

A gyermekek szocializálódása ma.
Az ember származása szerint hierarchikus struktúrákban szocializálódik: ilyen struktúrákban tanulja meg a szociális együttéléshez szükséges viselkedési normákat, önkontrollt, a mások manipulációjához szükséges és alkalmas szociális eszközök kezelését. Ilyen, erre alkalmas, hierarchikus struktúrák a nagycsalád, a törzs, a katonaság, a hierarchikusan strukturált rablóbanda.
A mai közoktatás a gyermekeket szegregálja, kényszermunkatáborokhoz hasonlítható iskolákba, osztályokba kényszeríti. Az osztályokba egykorú gyermekeket zár össze, akik között nincs és nem is alakulhat ki hierarchikus struktúra. Éppen abban a korban, amikor a legnagyobb szükségük lenne példamutató, nyilvánvalóan érettebb, okosabb, hierarchikusan magasabb pozícióban álló személyre, hogy a szociális viselkedés szabályait eltanulhassák – ezt megvonják tőlük.
Tudjuk, hogy a pubertásban alakul ki az a képesség, hogy folyamatosan monitorozzuk a szociális környezetünk véleményét – elismerését vagy rosszallását – a viselkedésünkkel szemben. Az osztályközösségben ez a képesség nem tud kialakulni: szélsőséges, destruktív viselkedések alakulnak ki, nyernek elismerést.
Az osztályban nevelés a gyermekek szocializálásában jóvátehetetlen károkat okoz. Az új közoktatásnak vissza kell helyezni a gyermekeket a természetes, hierarchikusan strukturált társadalmi környezetbe, hogy korrekt szocializálódásukat lehetővé tegye!

Kognitív képességek fejlesztése ma.

Elméletileg képességeket fejleszt az iskola, gyakorlatilag tudást, adatokat közöl. Az álláspont az, hogy a tudás, adatok átvétele folyamán a gyakorlatban kialakulnak a képességek. A ZPD elmélete ennek egyenesen ellentmond.

Tudást átadni, adatokat közölni egyszerűbb, mint képességeket kifejleszteni. Tudás és adatok átadását mérni egyszerűbb, mint képességek kialakulását.

A mai iskolai oktatás egy elképzelhetetlenül hatalmas tudás- és adatanyag átadását és az átadás sikerességének mérését szolgálja.

A mai modern világban ennek a tudás- és adathalmaznak semmi gyakorlati jelentősége nincsen. Mindenki elsajátíthat minden tudást a számtalan „Hogyan csináljunk…” könyvből és hozzájuthat minden adathoz az interneten a tudomány legfrissebb megállapításai szerint.
Az egyetlen, amit a fiatal ember az iskolai oktatás folyamán sikeresen el tud sajátítani, az az, hogy hogyan kell teszteket teljesíteni és vizsgákon nem megbukni.

Egy az Isten és Mohamed az Ő prófétája…

Különösen a szörnyűséges „felelet-választásos tesztek” bizonyítják az iskolai nevelés igazi arcát: érvényes kérdések vannak, és ezekre egy és csak egy érvényes, igaz válasz lehetséges.
Ebben a világképben fel se merül, hogy a világ komplex, sokoldalú, sokszínű. Fel sem merül, hogy nincs egy igaz válasz semmire se: hogy minden kérdést meg kell vizsgálni, körül kell járni, elemezni kell. Fel sem merül, hogy ami itt, ma, nekem igaznak tűnik, az ott, akkor, másvalakinek hamis.

Nem kérdések megfogalmazását, nem egy önmagának többszintűen ellentmondó világban a válaszok önálló megkeresésének módszertanát tanítják, hanem hogy a kérdések és válaszok adottak és meg kell tanulni őket.
Az eredményt naponta láthatjuk magunk körül: politikusok, tisztviselők, bírók és hóhérok, akik úgy tudják, hogy csak egy igazság van és ez az ő igazságuk. Tiszta lelkiismerettel tapossák le, verik agyon a másikat, aki egy másik igazságot vélt felfedezni.
Diákok közötti ismeretátadás
Nagy a jelentősége az ismeretáramlásnak idősebb diákoktól fiatalabb diákokhoz (bármilyen ismeret: tény, kognitív képesség, szociális viselkedés). Idősebb diákok szívesen adják át tapasztalataikat fiatalabbaknak, mert ez fensőbbségüket bizonyítja; fiatalok szívesen vesznek át, kopíroznak idősebbektől, mert feljebbvalóknak, tapasztaltabbaknak tartják őket. Ez az ismeretátadás sokkal hatékonyabb, mint a tanár-diák kommunikáció, mert sokkal jobb a megértés a diákok között, mint a tanár és a diákok között.
Az iskolai tanítás teljes mértékben kiiktatja ezt a nagyon lényeges szocializálódási és tudás-átadási módszert a diákok teljes fokú, életkor szerinti szegregációjával az osztályokban.
Az oktatási rendszer, amit most felvázolok, nem ismer semmilyen életkor szerinti szegregációt, de aktívan támogatja a különböző korú diákok együttműködését.

Averzió a tévedésekkel, a hibákkal szemben.

A hibáinkból tanulunk, majdnemhogy csak a hibáinkból tanulunk. Ennek ellenére az iskolai oktatás üldözi, és kegyetlenül bünteti a hibák elkövetését. Ha valaki kérdezésnél vagy felelésnél semmit se mond, az nem baj: csak lusta vagy tudatlan. De ha rosszat mond, hibát követ el: kigúnyolják, megbüntetik osztályzattal, buktatással. Ezt a hiba-averziós magatartást az iskola tíz évig alkalmazza, és ezzel kondicionálja az új nemzedéket.
Ez a hiba-averzió egyenesen következik a gyerekek kor szerinti osztályokba sorolásából. Ki nem mondott feltevés, hogy az egyidőseknek egyforma fejlettségűeknek kell lenniük. Ha valamit az egyik helyesen tud, azt a másiknak is helyesen kell tudnia – vagy valami nincs rendben vele. Ha különböző korú gyerekek lennének együtt, akkor a fiatalabb hibás válaszát, viselkedését annak fognánk fel, ami: természetesen történő hiba, amit nagyobb hűhó nélkül korrigálni kell.

A rendszer eredménye olyan felnőttek sorozatgyártása, akik félnek bármit is tenni, hogy ne kövessenek el hibát. Rizikó-gyáva és ezzel innováció-képtelen az új generáció.
Az általam felvázolt oktatási rendszer nem ismer semmilyen megítélést, osztályozást, sorrendet. A természetes társadalmi visszakapcsolás értesíti a diákot, ha a szociális viselkedése, vagy a munkaköri teljesítménye nem felel meg a társadalmi-munkaköri normáknak.

Az új szocializálódási és oktatási rendszer
Mind a két képesség, a szocializálódási és a kognitív képességek megszerzése – valamint a lelki finomságok megszerzésének egy része – egy egységes rendszeren belül történik.

Munka-projektek
A fiatalok folyamatosan 2-3-4 hetes projektekben vesznek részt. A részvétel azt jelenti, hogy egy projekt-mentor irányítása alatt konkrétan bekapcsolódnak egy munkafolyamatba, és más munkatársakkal együtt, képességeiknek és tudásuknak megfelelően, aktívan együtt dolgoznak. A munkafolyamat esetleg lelassulhat, hiszen olyan dolgokat kell a diákoknak megmutatni, elmagyarázni, amiket természetesen nem tudnak, nem tudhatnak, de a folyamat nem állhat le, nem degenerálódhat. Egy projekten egy időben csak egy vagy legfeljebb két diák vehet részt, a munkafolyamat nem veszíthet a minőségéből egy csapat gyerek rendetlenkedése miatt.
A projekt addig tart, amíg folyamatosan újdonsággal szolgál, és befejeződik, amikor rutinmunkává válik. Az újdonság lehet tárgyi, lexikális tudás; folyamatok, összefüggések felismerése, megértése; de lehet kézügyesség, manuális képességek elsajátítása; gépek, műszerek kezelése is.
Példák a projektekre:

· részvétel régészeti ásatáson 
· részvétel geodéziai felmérésen

· munka kémiai laboratóriumban

· részvétel egy kiállítás felépítésében

· részvétel levéltári adatok feldolgozásában

· munka egy nagyüzemi konyhában

· pincérkedés egy vendéglőben
· ügyfélszolgálat utazási irodában

· munka egy nagyszálló recepcióján

· betegek szállítása, kísérése kórházban
· részvétel egy jótékonysági szervezet munkájában

· munka az állatkertben.
Az élet minden területén, ahol emberek dolgoznak, tevékenykednek, élnek, lehet projekteket kialakítani. Sok száz különböző projektre lesz szükségünk.

Amikor a diák végzett egy projekttel, korának, képességeinek és tudásának megfelelő új projekteket ajánlanak fel neki. A projekt-prospektusok megtekintése és a mentorával való tanácskozás után kiválaszt (ki kell választania) egy, a kedvének megfelelő új projektet. Jelentkezik. Megkapja az időpontot, hogy hol, kinél kell jelentkeznie – és mehet.
Hogyan zajlik le egy projekt? Kísérjük végig a diákot, aki jelentkezett a „Munka az állatkertben” projektre.

· Jelentkezés: a szoftver által felajánlott projekt-menüből a „Munka az állatkertben” projekt kiválasztása. 
· A rendszer értesíti a projekt-mentort (egy megfelelően kiképzett munkatársa az állatkertnek), hogy Szabó Józsi hétfőn reggel nyolckor jelentkezni fog egy 3 hetes projektre. 
· A szoftver értesíti Szabó Józsit, hogy hol/kinél, mikor kell jelentkeznie, vannak-e a projektnek esetleges előfeltételei (vigyen-e uzsonnát, esőkabátot, stb.) és ajánlatot tesz előkészítő tanulmányokra, amik lehívhatók az internetről.
· Hétfő reggel 8 órakor Szabó Józsi jelentkezik az állatkertben Kovács Ferenc projekt-mentornál. Ö egy beszélgetésben átveszi vele a projekt-tervet (1 hét madárház, 1 hét akvárium és 1 hét a nagy állatoknál), a biztonsági szabályokat, a munkarendet. Kap munkaruhát, belépőt, ebédjegyet az állatkerti menzára. Ha bármi kérdése, problémája lenne, Kovács Ferenc szívesen áll a rendelkezésére.

· Rövid bemutatkozó séta után átadják a madárház vezetőjének, ahol egy munkatárssal elkezdi a munkát, amivel a többiek is foglalkoznak: ketrectisztítás, állatetetés, gondozás.
· Délben a többiekkel megy ebédelni, utána hegedűórára megy. A munka csak délelőtt tart.
· Három héten keresztül félnaponta éli a többiek életét, végzi a többiekkel a szükséges munkákat.

· Minden projekttel kapcsolatban kiegészítő tanulmányokról, továbbvezető irodalomról találhat referenciákat a vezérlő szoftverben. Ha az érdeklődése megvan, ezeket a projekttel összefüggő tananyagokat lehívhatja az internetről (tankönyv, feladatok-megoldások, esettanulmányok, videofilmek, stb.).
· Három hét múlva elköszön, megköszöni mindenkinek a barátságos támogatást és távozik. Mind Kovács Ferenc, mind Szabó Józsi kitöltenek a szoftverben egy rövid kérdőívet az együttműködés tapasztalatairól.
Szabó Józsi újabb projektet választhat.

Mi az értelme a projektnek?

1. Szocializálódás. A diák minden projektben új emberek közé kerül. Ezek nem pedagógusok, hanem közönséges hétköznapi emberek: búsak, vidámak, barátságosak vagy szekánsak. A projekt rövid ideig tart: 2, 3 vagy 4 hétig. Ennyi ideig mindenkivel ki lehet jönni. A diák a munkatársakra feltekint: felnőtt emberek, akik tudnak valamit, amit ő nem tud. Megtanul bánni velük, a kezükre járni, udvariasnak lenni, kérni, köszönni. 
2. Közvetlen, azonnali szociális visszajelzés. Helytelen viselkedés, rossz munkamódszer azonnali szociális visszajelzéshez vezet a munkatársaktól. Nagyon lényeges, hogy bár ki lehet téve durva, helytelen viselkedés behatásainak (pl. káromkodásnak), de ez a projektek rövid időtartalma miatt nem vezet szükségszerűen negatív viselkedési „imprintinghez”. Ugyanakkor szóbeli iránymutatás, megrovás, mélyreható, maradandó benyomásokat tehet („de ronda ez a nyakkendőd”, „kérlek, ne káromkodj”).
3. Tudás, tapasztalatszerzés, képességek kifejlesztése. Egy projekt csak annyi ideig tart, amíg új, érdekes, amíg nem válik rutinná. A projekt maga lényegtelen, de minden projekt egy új világ. A sok új élmény között érvényre jut a diák ZPD-je, azokra a tapasztalatokra, ismeretekre koncentrálhat, amik maximálisan támogatják a fejlődését az éppen aktuális ZPD felé. Egyszerre fejlődhet kézügyessége, megfigyelő képessége, empátiája (emberek, állatok felé), tényeket figyel meg, gyakorlati adatokat, ismereteket szerez.
4. Együttműködés csoportban (team work). A modern élet egyik legfontosabb követelménye, hogy az emberek képesek legyenek az együttműködésre egy közös projekt-cél érdekében. Ezt tanulni kell, ez nem alakul ki magától, ez ellene szól a természetes individualizmusunknak, természetes önzésünknek. Egy sikeres projekt-team nem egy kis demokrácia, ahol állandóan arról vitatkoznak, hogy mi is legyen a következő lépés; egy sikeres projekt-team egy finom szociális hálózat, ahol mindenkinek meg kell találnia a helyét a képességei, a lehetőségei és a közös cél függvényében. Együttműködésre való képesség azt jelenti, hogy az egyén képes-e megtalálni és elfogadni ezt a helyet a csoporton belül. Ezt a képességet gyakorolják és sajátítják el a diákok a projektek közben.
5. Nincs osztályozás, nincs vizsga, nincs jól vagy rosszul szerepeltem. A diák mind a szocializálódásában, mind testi- vagy kognitív képességeiben folyamatosan visszajelzést kap az emberektől, akikkel együtt dolgozik. Figyelmeztetik, ha rosszul fog meg egy állatot; rámordulnak, ha pimaszul válaszol.
6. Természetes közeledés a jövőbeli életpálya felé. A diák 16-17 éves korban egyre inkább az érdeklődésének megfelelő projekteket választ ki. Aki később bankban szeretne dolgozni, annak hasznára lesz, ha diák korában 5-6 projektet is végigcsinált különböző pénzügyi intézeteknél, cégeknél.

Mikor megy iskolába, mikor tanulja meg a kötelező tananyagot?

Nem megy iskolába, nem tanulja meg a kötelező tananyagot. Hacsak nem képezte magát tovább valamelyik projekttel kapcsolatban önkéntesen, elméleti területen is, akkor nincs Thales tétele, nincs derékszögű háromszög és periódusos rendszer, nincsenek egyszikűek és kétszikűek és nincs alany és állítmány.
Tisztában vagyok a tézis radikális voltával, de radikális reformokat szeretnék kezdeményezni.

1. A kultúránk olyan hatalmas ismeretanyagot halmozott fel, amit nem tud minden ember alulról felfelé, logikus sorrendben, alapokra építve elsajátítani. Lehetetlen, hogy minden ember megtanulja a fizikát Heron labdájától és az egyszerű fizikai gépektől felfelé, az ellenállások párhuzamos és soros kapcsolásán keresztül Bernoulli-n, Faraday-n és Madame Curie-n túl a Naprendszeren keresztül Gagarin-ig. És ugyanezt matematikában a másodfokú egyenlet megoldóképletén keresztül a csonka kúpig, történelemben a peloponnészoszi háborúktól a huszitákig, nyelvtanban a melléknévi igenevek tömegéig.
2. De nem is tanulja meg senki. Tíz éven keresztül kínoznak bennünket dolgokkal, amiket megtanulunk, levizsgázunk az anyagból, és utána azonnal kirázzuk a fejünkből.

3. Nincs is rájuk szükségünk. Az emberiség 99 százaléka boldogan él a magyar NAT-ban megkövetelt ismeretek nélkül. Magyarország lakósságának 80 százaléka boldogan él, a magyar NAT-ban megkövetelt ismeretek nélkül. Én is boldogan élek a magyar NAT-ban megkövetelt ismeretek nélkül.

4. Azokat a kognitív képességeket, amiket az iskolai oktatás állítólag közvetít a NAT anyagának elsajátítása útján, a diákok a gyakorlati projektekben való aktív részvételükkel szerzik meg. Végtelenül alábecsülik a gyerekek csodálatos megfigyelőképességeit, következtető képességüket, általánosításra való képességüket, az összefüggések felismerésére és tárolására való képességüket. 
És közben jól szórakoznak és élvezik az életet – amit az iskoláról nem lehet elmondani.
Az új közoktatás organizációja

Az új közoktatás szerkezetileg a következő komponensekből áll össze:

· Diák, az oktatás tárgya, célja;

· Mentor, a személyes vezető;

· Projektek: projekt-mentorokkal, edzőkkel, szakmai tanácsadókkal és tanárokkal;

· Központi vezérlő számítógépes rendszer: adatbázisokkal (1) a diákokról, (2) a projektekről, (3) az interneten elérhető továbbképzési anyagokról, (4) a folyó munkák naptárairól és időbeosztásairól (scheduler), (5) mindenki (szülök, diákok, mentorok) elérhetőségéről.
Diák
A fiatalok a társadalmunk szerves részét képezik: mint ahogy vannak felnőttek, aggok, csecsemők, úgy vannak fiatalok is. Elképesztő, hogy az ember járja a várost, az országot, találkozik mindenhol a felnőttekkel, idősekkel, anyukákkal csecsemőkkel, de soha sehol fiatalokkal. El vannak tüntetve, el vannak rejtve, be vannak zárva az iskolákba.
Ha pedig kiszabadulnak, képtelenek beilleszkedni a társadalomba. Nem tudják, hogyan kell másokat köszönteni, nem tudják, hogyan kell másokkal beszélni, kapcsolatba lépni. Mivel csak az osztályközösséget ismerik, az egykorúak az iskolán kívül is bandákba verődnek, csak egymással alakítanak ki, építenek fel szociális kapcsolatot. Még a családokon belül is kényszeredett, szűk a szociális kommunikáció.
Ezeket a diákokat szeretném kiszabadítani az iskola természetellenes rabságából és visszavezetni őket az emberi társadalomba. Ugyanolyan emberi lények lesznek, mint Te vagy én. Ahogy vigyázunk egy idősre, mert törékeny, ügyetlen, figyelmetlen – ugyanúgy fogja kezelni a társadalom a köztünk élő, mozgó, dolgozó diákokat. Normális emberek, talán egy kicsit kevesebb élettapasztalattal, talán még kisebbek, gyengébbek, mint mi vagyunk. Mindenki figyelemmel lesz a köztünk mozgó diákokra, tanácsot ad, figyelmeztet, példát mutat.
A szülők is másként veszekednek, ha egyedül vannak, mint amikor ott áll a hét éves kislányuk és csodálkozva nézi őket. Én naponta vagyok a tanúja elképzelhetetlen, lealacsonyító szóbeli és tettleges konfliktusoknak felnőttek között. Autóvezetők, busz-sofőrök, munkások és politikusok használnak kifejezéseket, testi jelzéseket, amik minden határon túl (alul) mennek. Nagyon remélem, hogy ha a diákok közöttünk fognak élni, talán hozzá fognak járulni a mi re-szocializálódásunkhoz is.
Barátság, ismeretség, udvarlás.
A diákok ugyan egyedül vannak a munka-projektek idejében a felnőttek között, de széleskörű lehetőségeik lesznek szociális kapcsolatok kiépítésére és fenntartására a többi projekt folyamán. Biciklitúrák, vízi táborozások különböző korú, érdeklődésű, és nemű diákokat hoznak közeli kapcsolatba. Ezeket a kapcsolataikat ápolhatják, ha együtt jelentkeznek mozilátogatásokra, népitánc-tanfolyamra vagy énekórákra. Együtt hívhatják le az internetről az őket közösen érdeklő tananyagokat, feladatgyűjteményeket, videókat és együtt dolgozhatnak az elméleti tananyagokon.
Mentor: személyes vezető
Pedagógus, pszichológus, személyes guru. Végigkíséri a diákot az oktatás teljes tíz évén keresztül. Hetente fix időpontban személyes megbeszélése van a diákkal; ha ez nem lehetséges (biciklitúra), akkor egy hosszú telefonos megbeszélést tartanak. Tanácsot ad a diáknak a különböző döntéshozatalokban: projektek, zeneszerszámok kiválasztásában, múzeumok látogatásában, továbbvezető elméleti tanulmányok folytatásában. Rávezeti a gyereket, hogy önálló szuverén lény, aki önmagát képzi, fejleszti azzá, ami lesz. Problémák, konfliktusok, forradalmak idején keresztülsegíti a diákot a szakadékos útszakaszon.
A gyerekeknek óriási szükségük van egy idősebb, barátságos, tekintélyes támogatóra, akihez olyan kérdésekkel, problémákkal is fordulhatnak, amikkel az ember még a legjobb gyerek-szülő kapcsolatban sem fordul a szüleihez. Különösen a pubertás idején van szüksége valakire, aki megnyugtatja: „én ismerlek, én bízom benned, te igenis nagyon tehetséges vagy és meg fogjuk mutatni a világnak, hogy te sikeres leszel!”.

Hatalmas hiányossága a mai közoktatásnak, hogy ilyen személy, partner, idősebb barát, mentor nincs betervezve, nem létezik. A gyerekek végtelenül egyedül vannak a bizonytalanságukkal, a kérdéseikkel, a félelmeikkel.
Projektek
Az új organizációban minden projekt:
· a sportolás, a biciklitúrák, a vívóedzések;

· a hegedűóra, a zeneóra, a kottaolvasás tanulása;

· a múzeumlátogatás, az azt követő elemző megbeszéléssel;

· a mozilátogatás, az azt követő megbeszéléssel;

· az amatőr színpadi előadásokra való felkészülés és az előadás;

· a versmondási versenyre való felkészülés és a verseny maga;

· a munka-projektek.

A diákokat aktívan támogatják saját projektek kialakításában, mint például újság/rádió üzemeltetése, külföldi tartózkodás, betonaluljárók „művészi” kifestése, biotóp építése vagy helytörténelmi/néprajzi kutatás.
Projekt lehet a családon belül is: egy apa bejelentheti, hogy három hétig, hétfőn-szerdán-pénteken 18-tól 20 óráig repülőgép-modellt szeretne építeni a fiával. A mentor boldogan fogja definiálni a speciális projektet a kontrol-szoftverben.

Az élet állandóan változik és a projektek is változnak. Egy idő múlva nem lesz kéményseprő-projekt, vagy patkolókovács-projekt, de megjelenik a robotépítő és a génmodifikáló projekt.
Minden projektnek van projektmentora, vezetője, edzője. Ha együtt dolgoznak, a diák a munka elején mindig jelentkezik, és a munka végén kijelentkezik (egyszerű vonalkód leolvasása kézi olvasóval: így tudja a központi szoftver, hogy a diák hol, mikor, min vesz részt – vagy éppen nem!). A projekt végén mindketten (diák/mentor) rövid számítógépes kérdőíven karakterizálják az együttműködést. Semmi szöveg, csak igen/nem-ek.
Fel szeretném hívni a figyelmet, hogy amikor megismerkedtem, a „Kutató Diákok Mozgalmával”, ez a legnagyobb örömmel töltött el, mert hiszen nem más, mint az első megvalósítási kísérlete annak a pedagógiai modellnek, amit itt leírok.

Technológiai támogatás

Központi informatikai rendszer támogatja, vezeti az oktatás teljes rendszerét. Az adatbázis egyre több információt gyűjt a diák érdeklődéséről, fejlődéséről, hiányosságairól és túlfejlesztéséről. Ennek megfelelően teszi meg a projektjavaslatait (ilyen már ma is működik az Amazonban). A projektek minőségéről és a diákok teljesítményéről is folyamatosan gyűlnek az adatok (ilyen már ma is működik az e-Bayben).
Minden belépésről és kilépésről (idő, hely, projekt) vonalkód leolvasása informálja a központi rendszert. Diák nem veszhet el, nem lóghat. Ha az elvárt időben nem jelentkezik be a vonalkódjával a rendszerbe, az azonnal értesíti SMS-el a mentort és a szülőt. Ők aztán felhívhatják a mobil telefonján, mi van vele, miért nincs a hegedűórán. 

Visszautasítom a vádat, hogy a gyerek egy központi számítógéprendszer (Big Brother) rabszolgája lenne. Ez a rendszer egy kvantumugrással nagyobb szabadságot és önállóságot biztosít, mint a mai „45 perc tanóra, 10 perc körbesétálás” elítéltekre emlékeztető rendszere.
A mai „technológiai haladás” az iskolában azt jelenti, hogy kréta és feketetábla helyett számítógép-vezérelt tábla van, iskolakönyv helyett „elektronikus palatábla”. Ezt a fajta technológiai fejlesztést szakmai körökben halálos bűnnek nevezzük, mert drága technikai apparátussal bebetonozza a mai iskolai folyamatot és így megnehezíti, gyakran lehetetlenné teszi annak minden további fejlesztését, változtatását.
Az általam ajánlott technológiai megoldás felhasználja a legújabb technológiát, hogy új, eddig még soha nem létezett organizációkat, pedagógiai folyamatokat tegyen lehetővé. Az iskola, az osztály, az osztályban tanítás egy száz éve elavult technológia követelményeinek megfelelő organizáció. A mentorokkal és projektjeikkel virtuálisan hálózatba kötött diákok az új technológiának megfelelő organizációt képviselik. Ezt bizonyítja például az is, hogy az iskola ma értetlenül áll a mobiltelefon technológiával szemben, megpróbálja kitiltani az iskolából, az én rendszerem viszont nem is működhetne nélküle.

Belépés a közoktatási rendszerbe
Az óvodát és az alsó két osztályt nem érintették a meggondolásaim. A gyerekeknek írni, olvasni, számolni és számítógépet használni tudniuk kell, mielőtt bekapcsolódhatnának a rendszerbe. Meghatározott személyes autonómiára, érettségre, közlekedési biztonságra is szükségük van. Valószínűnek tartom, hogy egy nagyon korai angol nyelvű oktatás is része lesz az előkészületnek. 
Az átmenet folyamatos lenne. Bizonyos projektek már nagyon fiatal korban is lehetségesek (úszni, síelni, táncolni és énekelni már négy évesek is tudnak). Nem az életkor, hanem az érdeklődés és a személyes fejlettség szabja meg, hogy ki mikor tanul meg írni és olvasni. Nagyon sok szülő viszi ma is a gyerekét az első osztályba úgy, hogy már tud írni és olvasni.
A felsőoktatás helye az új organizációban

Sok jel mutat arra, hogy a felsőoktatás mai formája szükségtelen és káros:
1. A mai mozgalmas világban erkölcstelennek tűnik, hogy a magyar társadalom adófizetői finanszírozzák egyének elképzelhetetlenül drága felsőoktatási képzését, amit ők aztán Los Angelesben vagy Hong Kongban fognak hasznosítani.

2. A „diplomás ember” egy száz évvel ezelőtti, ma nem létező fogalom. Ma ennek vagy annak az egyetemnek a végzős diplomája már semmire se jogosít, semmire se jó. Bizonyos egyetemek (MIT, ETH, Oxford), bizonyos tanszékek, bizonyos híres professzorok bizonyítványai hasznosak lehetnek, de idővel ez is nagyon gyorsan változik.
3. A gazdasági, technológiai fejlődés olyan ütemű, hogy az egyetemen tanultaknak semmi haszna nincs a gyakorlati életben. A Közgázon közgazdaságtant, de nem üzleti hozzáértést, az ELTE-n kutatást, de nem termékfejlesztést tanítanak. Az egyetemi oktatás igazából csak az egyetemi tanársegédek kiképzésére alkalmas.
4. Hisszük, tudjuk és tapasztaljuk, hogy ma az egész élet folyamán tanulni kell, az embernek állandóan és folyamatosan tovább kell magát képeznie. Az ipar, a kereskedelem és a gazdaság folyamatosan képzi és továbbképzi a számára szükséges munkaerőket. Az infrastruktúra létezik, a piac gondoskodik a szükséges képzésekről, kurzusokról, tanfolyamokról. Nem látom az értékét egy öt éves csak-iskolai képzésnek.
Hogyan operálhat egy idegsebész, akinek nincs meg a megfelelő iskolai végzettsége?

Nem „iskolai végzettségre”, hanem tudásra és gyakorlatra van szüksége. Igenis szerezze meg (a szabad oktatási piacon) a szükséges elméleti tudást és szerezze meg (ott, ahol ma is megszerzi: a kórházakban) a szükséges gyakorlatot és specializálódott tudást. A hangsúly a „szükségesen” van: Tűrhetetlen, hogy a mai iskolarendszer szerint az idegsebész 35 éves korában hajthatja csak végre az első operációját.
Szakmai képzés a közeljövőben

A felsőoktatás mai formája meg fog szűnni magától, mert nem tudja felvenni a versenyt az új képzési formákkal. A szakmai képzés jövője már most tisztán kirajzolódik és ebben a jövőben nincs helyük tanszékeknek, 140 férőhelyes tantermeknek és oktató professzoroknak.
Nagynevű, világhíres egyetemek kísérleteznek már most a virtuális tanszékekkel, az online oktatással. Az internet tele van teachware-el (tanítási szoftverrel), mindent lehet tanulni, amit az ember kíván: nyelveket, matematikát, ógörög filozófiát. 64 $-ért (9000 Ft) vettem egy 24 részes matematika kurzust. Nem egy szegény, másnapos, válófélben levő számtantanár magyarázza a prímszámokat, hanem egy lelkes, érhető, tisztán, tagoltan beszélő, kitűnő matematikaprofesszor - kitűnő szemléltető eszközökkel.
Akkor és annyiszor hallgatom le azt az órát, amelyiket akarom, és amikor nekem jól esik. Ha úgy tetszik, éjfél után matematikázom. Ha úgy tetszik, autóvezetés közben hallgatom az ógörög filozófiát. Ha előadás közben valami szöget üt a fejembe, leállítom, amíg végig tudtam gondolni a saját gondolataimat. Aztán újra indítom, hogy folytassa az előadását.
Vállalatok cég-licencet fognak venni ettől és attól az online egyetemtől a számukra szükséges szakmai területekről és megkövetelik a munkatársaiktól, hogy azok dolgozzák keresztül az anyagot – munkaidőben vagy munkaidőn kívül. A licenc-költségek egy százalékát se fogják kitenni annak, amit ma az egyetemek félévente tandíjként vagy hozzájárulási-, vagy pad-koptatási díjként tanulónként megkövetelnek. Nem fognak tudni anyagilag konkurálni az online egyetemekkel, amelyek egymillió hallgatót tudnak egy szoftverrel kiképezni.
Modern high-tech cégek termékeik felhasználóinak (legyen az hardver vagy szoftver) telefonos-internetes támogatást nyújtanak. A teachware-ek forgalmazói ugyanilyen módon fognak mentori-tanácsadói támogatást nyújtani. Felhívod a PC-n a tanácsadó központot, és ha regisztrált használója vagy az online tanfolyamnak, összekötnek egy kiképzett tanácsadóval Mumbaiban vagy Dublinban, aki videó-konferenciás alapon megválaszolja a kérdéseidet és továbbsegít a problémáddal. Ezt heti hét napon, napi huszonnégy órában.
Még csak a fejlődés kezdetén tartunk! Amikor a film megjelent, az első játékfilmek filmre vett színházi előadások voltak; a film igazi műfaja később alakult ki. A most elérhető teachware-ek még csak filmre vett tanári előadások. Kitűnő tanárok, kitűnő előadások, kitűnő segédeszközökkel. De még mindig csak előadások: tell them and test them-módszer (mondd el nekik és teszteld őket).
De már kirajzolódik a második generációs oktatási szoftver is; ilyen például a híres repülő-szimulátor. Nem egy igazi repülőgépet (és önmagát) töri össze a pilóta-tanuló, hanem egy minden tekintetben azonos pilóta-fülke szimulátorban ül és csinálja és tanulja a mesterséget. A szimulátor ablakában azt a repülőteret látja közeledni, amelyiket kiválasztott: a madeirai leszállópályát, ami lábakon áll a tengerben, vagy a Hong Kongit, amit felhőkarcolók között kell megközelíteni.
Az új generációs teachware szimulációs világokat bocsát a tanuló rendelkezésére, ahol csinálva tanulhatja, amit tanulni akar: vakbelet operálni vagy toronydarut szerelni. És az online tanfolyamok bizonyítványt is fognak adni, hogy végrehajtottál 25 szimulált vakbél-operációt minden lehető komplikációval súlyosbítva – hiba nélkül.
Just-in-time tanulás.

A mai tudás alapú társadalom olyan mennyiségű és mélységű tudást követel mindenkitől, hogy senki se engedheti meg magának a „felesleges tanulást”. Nem tanulhatok gömbháromszögtant, csak mert esetleg valamikor az életben szükségem lehet majd rá. Amikor majd gömbháromszögtanra lesz szükségem, akkor leveszem az internetről – fizetek érte 20 $-t - és két nap alatt megtanulom. Az új embernek nincs lexikális tudása – nem tudja ki volt Vasco da Gama, és azt sem, hogy mennyi a párhuzamosan kapcsolt ellenállások összege - de bármit megtanul akkor, amikor szüksége van rá.
Ad memoriam testimonii maturitatis
Az új teachware tanfolyamok úgy tanítanak, hogy nem lesz tudásbeli előfeltétel – vagy ha igen, azt is meg lehet venni és meg lehet tanulni. Nem kell érettségi ahhoz, hogy valaki élvezettel átdolgozhassa magát azon a 24 matematikai leckén, amit a The Teaching Companytól vettem.
De ha nincs már klasszikus egyetem, akkor minek az érettségi? Az érettségi egyetlen értelme, hogy előkészítsen az egyetemi belépésre! Az érettségi egyetem nélkül értelmetlen (mint ahogy a most bevezetett középszintű érettségi tényleg semmire se jogosít). De ha minek az érettségi, akkor minek az egész négy év gimnázium?
Konklúzió: ha a szakmai oktatás most kibontakozó fejlődését figyelembe vesszük, akkor a középiskolai és egyetemi oktatás mai formái tíz éven belül végzetes zsákutcába fognak kerülni.

Q.E.D.

A közoktatás új organizációjának bevezetéséről

Szervezési szakemberek számára teljesen nyilvánvaló, hogy semmilyen, még oly csodálatos, új organizációs struktúra sem ér semmit se, ha nincs felvázolva az átmenet a régi struktúrából az újba. Sok projektnek ez adja a halálos döfést.

Egy ilyen hatalmas organizációt, mint a közoktatás, nem lehet megreformálni, mozgatni, átalakítani, új irányba vezetni. Az átalakítás túl sok ideig tart, túl sok pénzbe kerül és túl sok embert érint közvetlenül az egzisztenciájában. Még ha lenne is politikai és gazdasági hatalmunk az átalakítást megparancsolni, azt az érintettek tökéletesen elszabotálnák (amit a közegészségügy mai átalakítói is lassan talán felismernek).
Az új közoktatási organizációt csak úgy lehet felépíteni, hogy elkezdjük kicsiben, folyamatosan kiépítjük, miközben a régi rendszer tovább üzemel. 
Először átvesszük azokat a gyerekeket, akikkel az iskola már ma se tud mit kezdeni, akiket a pedagógia leírt. 16 éves fiatalkorú bűnözőkkel mi se tudunk már mit kezdeni, de nagyon sok a reménytelen kilátású, társadalmilag súlyosan hátrányos helyzetű 10-13-éves, akikkel megkezdhetnénk és felépíthetnénk a projekteket, az infrastruktúrát. Ha pedig lábon áll egy organizáció érdekes projektekkel (sport-projektek, biciklitúrák, zeneképzés, múzeumlátogatás, önkéntes munka az állatkertben, barlangkutatás, stb.), ehhez alkalmanként csatlakozhatnak a szegény iskolások is – egészen addig, hogy már nem is akarnak majd visszatérni az iskolába.
Folyamatosan vesszük át az új rendszerbe mind a gyerekeket, mind a pedagógusokat (azokat, akik tudják és akarják venni a kanyart). Ahogy az új rendszer előnyei a társadalom számára egyre világosabbá válnak, úgy fogja egyre több szülő követelni, hogy az ő gyermeke is az új rendszerbe legyen beosztva. Egy bizonyos ponton ez aztán gátszakadáshoz fog vezetni, amikor mindenki belép az új rendszerbe, és végre becsukhatjuk az utolsó középiskolát is.

Az új közoktatási organizáció előnyeiről
Az új közoktatási organizáció nem ismereteket és adatokat tanít, hanem képességeket fejleszt. Nem csak kognitív képességeket, de testi, szocializálódási és érzelmi képességeket is.
Az új közoktatási organizáció nem uniformizálja a gyerekeket, hanem mindegyikből a benne rejlő maximális teljesítményt engedi kibontakozni.

Az új közoktatási organizáció felszabadítja a gyerekeket a ma rájuk kényszeríttet szörnyű rabságból, a vizsga- és osztályzat stresszből. Teljes szabadságban engedi őket kibontakozni a saját sebességük, érdeklődésük és kedvük szerint. Az új organizáció boldoggá teszi a gyerekeket.
Jóvá tesszük, korrigáljuk azt az évszázados tévedést, hogy a gyerekeket kivették az emberi társadalomból és mesterséges, különálló rezervátumokba, speciális felügyelet alá helyezték őket. Ez mindenkinek nagyon kényelmes így, mert nincsenek láb alatt, nem akadályozzák senki személyes életét és foglalkozásbeli karrierjét – de természetellenes, és szörnyű következményekkel jár a gyerekek normális emberi egyedfejlődése szempontjából.
Az új közoktatási organizáció lehetővé teszi, hogy az új nemzedék gyorsabban, testi, lelki és kognitív képességekben jobban felkészülve, bátran és magabiztosan induljon az új, kiszámíthatatlan és megjósolhatatlan világba.
Thaly Koppány

Nagymaros, 2008. 05. 26.
thaly@nagymaros.hu
� Magántanuló


� Molekuláris kicsiségű gépezetek technológiája


� Tanító szoftver, online vagy DVD tanfolyam


� Tanulás akkor és csak akkor, amikor a tudásra szükség van


� Nemzeti Alaptanterv


� Elismerem, sok közöttük az olyan „pedagógus”, aki iskolás gyereket már évtizedek óta nem látott…


� Ne a gyerek előtt!


� Ez a tétel a természettudományokra, a mérnöki tudományokra és az üzleti szférára érvényes – nem szükségszerűen a humán tudományokra. Költők, írók, színészek, teológusok az idők folyamán egyre bölcsebb, egyre mélyebb meglátásokra lesznek képesek.


� Montessori iskolák


� Adenosine-5'-triphosphate

